
Здравейте!


През 2016 г. със сестра ми и баща ми ремонтирахме наследствена къща в малко курортно селце и обособихме 5 отделни самостоятелни стаи, които категоризирахме “стаи за гости” една звезда. Направил съм си временна адресна регистрация и ползвам част от къщата за целогодишно живеене, и тъй като сам се грижа за целия процес от настаняването, през почистването, до изпращането на гостите. Обектът функционира от Юни до Септември и преди всеки летен сезон заплащам патентен данък към съответната община в размер на 150 лв, както и курортна такса за всяка реализирана нощувка. В момента, в който категоризирах стаите за гости, направих и регистрация в Booking.com, от където постъпват голяма част от резервациите. Досега не съм заплащал ДДС върху получените комисиони от страна на Booking.com. Част от прихода постъпва по банков път, а срещу останалата, която се доплаща на място, издавам квитанция/разходен ордер. От общината ми казаха, че независимо от това, че съм физическо лице, трябвало да имам касов апарат? 


Оборота за целия летен сезон не надвишава 13-14 000 лв. Миналото лято с тази пандемия трудно достигнах дори до 10 000 лв.


Имам няколко въпроса, тъй като информацията често е разнопосочна и объркваща.


1. Дължа ли данък печалба върху реализирания оборот като физическо лице, след като според ТЗ не съм търговец? Никога не съм подавал годишна данъчна декларация за реализирани доходи. През голямата част от времето съм бил на трудов договор, вкл. и в момента (на 4 часа)


2. По какъв начин мога да бъда изряден и да си плащам ДДС върху получените фактури за комисион като физическо лице и не е ли тази частична регистрация по ДДС в разрез с патентния данък, който плащам? Така, както аз го разбирам…не мога да бъда на патентен данък и едновременно с това да работя с Booking.com.


3. Какви евентуално биха били последствията за мен от това, че през изминалите 5 години не съм плащал ДДС върху фактурите, както и данък върху дохода от наем? Притеснява ме това, че ако сега отида в НАП и се регистрирам по този чл.97а, моментално ще ме подкарат да плащам с лихвите 5 години назад, т.е. сам ще се набутам в устата на звяра?


4. Мислих и за вариант да открия ООД, в което аз, баща ми и сестра ми да бъдем съдружници. Баща ми се осигурява към неговото ЕООД, сестра ми е на трудов договор с друг работодател и брутна заплата 1500 лв, но най – вероятно ООД-то ще трябва да я осигурява (допълнителен разход), аз също ще трябва да се осигурявам. Другият вариант е ЕООД с мое участие и ние тримата да отдадем имота под наем на фирмата. Като прибавим и разходи за счетоводство, касови апарати и др. съпътстващи функционирането на търговско дружество, се чудя дали си заслужава да правя такова при реализиран оборот от 12-13 000 лв/година? 


Ще Ви бъда благодарен за каквито и да било разяснения по моя казус. Срещнах се и със счетоводител, който ми бяха препоръчали. Той разбира се ме посъветва да открия фирма, дори да я регистрирам по ДДС, въпреки ниския оборот, а накрая ми каза, че нямал представа от казуси на физически лица, защото всичките му клиенти били фирми. За консултацията ми взе 60 лв, разбира се. Дали следващата стъпка да не бъде консултация с адвокат, специализиран в търговско право, не зная…


 

Отдавам стаи за гости като физическо лице, облагано с патентен данък, но работя с платформата на Booking.com?
=============================================================================================================

 

Здравейте,


въпросите са множество и специфични и Ви е необходима консултация с адвокат. След като сте регистриран в Booking.com, е необходимо да извършите регистрация по ЗДДС – чл. 97 а – “(1) На регистрация по този закон подлежи всяко данъчно задължено лице по чл. 3, ал. 1, 5 и 6, което получава услуги с място на изпълнение на територията на страната, които са облагаеми и за които данъкът е изискуем от получателя по чл. 82, ал. 2.  

(2) На регистрация по закона подлежи всяко данъчно задължено лице по чл. 3, ал. 1, 5 и 6, установено на територията на страната, което предоставя услуги по чл. 21, ал. 2 с място на изпълнение на територията на друга държава членка.  

(3) Данъчно задължено лице, регистрирано на основание ал. 1, се смята за регистрирано и по ал. 2 и обратното.  

(4) За лицата по ал. 1 и 2 възниква задължение за подаване на заявление за регистрация по този закон не по-късно от 7 дни преди датата, на която данъкът за доставката става изискуем (авансово плащане или данъчно събитие), като данъчната основа на получената услуга подлежи на облагане с данък.”


Поздрави,  

адв. Николина Митова  

тел. 0898 303092


